227 renosters al vanjaar gestroopŉ Totaal van 227 renosters is sedert die begin van die jaar vir hul horings doodgemaak en 148 mense is in dié verband in hegtenis geneem. Luidens statistieke wat Maandag deur die departement van omgewingssake bekend gemaak is, het die Krugerwildtuin altesaam 137 renosters verloor, wat vir meer as die helfte van die somtotaal opmaak. Die drie provinsies wat die meeste renosters verloor het, is Limpopo met 31 gevalle en Noordwes en Kwazulu-Natal met 23 gevalle elk. “Uit die 148 inhegtenisnemings is 131 mense as stropers aangekeer, tien as koeriers, ses as kopers en een as uitvoerder,” het Albi Modise, die departement se woordvoerder, gesê. Verlede jaar se statistieke het ŉ rekordgetal van 364 renosterstropings getoon. Mense met inligting oor renoster-stropery kan dit op 0800-205-005 aanmeld.